CELEX: 32021D2313
Language: hu
Date: 2021-12-22 00:00:00
Title: A Bizottság (EU) 2021/2313 határozata (2021. december 22.) a 2022-ben a Covid19-járvány hatásaival szembeni fellépéshez szükséges áruk behozatalivám- és hozzáadottértékadó-mentességéről (az értesítés a C(2021) 9852. számú dokumentummal történt) (Csak az angol, a bolgár, a cseh, a dán, az észt, a finn, a francia, a görög, a holland, a horvát, a lengyel, a lett, a magyar, a máltai, a német, az olasz, a portugál, a román, a spanyol, a svéd és a szlovén nyelvű szöveg hiteles)

2021.12.28.   
               
               
                  HU
               
               
                  Az Európai Unió Hivatalos Lapja
               
               
                  L 464/11
               
            
         A BIZOTTSÁG (EU) 2021/2313 HATÁROZATA
         (2021. december 22.)
         a 2022-ben a Covid19-járvány hatásaival szembeni fellépéshez szükséges áruk behozatalivám- és hozzáadottértékadó-mentességéről
         
            
               (az értesítés a C(2021) 9852. számú dokumentummal történt)
            
         
         (Csak az angol, a bolgár, a cseh, a dán, az észt, a finn, a francia, a görög, a holland, a horvát, a lengyel, a lett, a magyar, a máltai, a német, az olasz, a portugál, a román, a spanyol, a svéd és a szlovén nyelvű szöveg hiteles)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a 2006/112/EK irányelv 143. cikke b) és c) pontja hatályának a bizonyos termékek végleges behozatalára kivetett hozzáadottérték-adó alóli mentességek tekintetében való meghatározásáról szóló, 2009. október 19-i 2009/132/EK tanácsi irányelvre (1) és különösen annak 53. cikke első bekezdésére,
         tekintettel a vámmentességek közösségi rendszerének létrehozásáról szóló, 2009. november 16-i 1186/2009/EK tanácsi rendeletre (2) és különösen annak 76. cikke első bekezdésére,
         mivel:
         
                     (1)
                  
                  
                     Az (EU) 2020/491 bizottsági határozat (3)2021. december 31-ig mentességet biztosít a Covid19-járvány hatásaival szembeni fellépéshez szükséges áruk behozatala tekintetében a behozatali vám és a hozzáadottérték-adó (a továbbiakban: héa) alól.
                  
               
                     (2)
                  
                  
                     A Bizottság 2021. november 8-án konzultált a tagállamokkal arról, hogy szükség van-e a mentesség meghosszabbításra, amelyet követően Ausztria, Belgium, Görögország, Horvátország, Lengyelország, Lettország, Magyarország, Portugália, Románia, Spanyolország és Szlovénia 2021. november 12-én, Írország 2021. november 16-án, Bulgária, Finnország, Németország, Olaszország, Málta, Hollandia és Svédország 2021. november 17-én, Észtország 2021. november 18-án, Dánia és Luxemburg 2021. november 19-én, Csehország pedig (a továbbiakban: a kérelmező tagállamok) 2021. november 23-án kérelmet nyújtott be az importált árukra vonatkozó behozatalivám- és héamentességet biztosító intézkedés további alkalmazása iránt.
                  
               
                     (3)
                  
                  
                     A kérelmező tagállamok által az (EU) 2020/491 határozat alapján végzett behozatal hozzájárult ahhoz, hogy az állami szervezetek vagy a tagállamok illetékes hatóságai által jóváhagyott szervezetek hozzájussanak a szükséges gyógyszerekhez, orvostechnikai felszerelésekhez és egyéni védőeszközökhöz, amelyek tekintetében hiány áll fenn. A szóban forgó árukra vonatkozó kereskedelmi statisztikák azt mutatják, hogy a kapcsolódó behozatal csökkenő tendenciát mutat, de továbbra is jelentős, és a Covid19-világjárvány leküzdéséhez szükséges áruk iránti keresletnek megfelelően változik. Annak ellenére, hogy a tagállamokban folyik a vakcinázás, és számos intézkedést hoztak a vírus terjedésének megakadályozása érdekében, a Covid19-fertőzések száma a tagállamokban még mindig népegészségügyi kockázatot jelent. Mivel a Covid19-világjárvány leküzdéséhez szükséges áruk tekintetében a kérelmező tagállamok továbbra is hiányról számolnak be, helyénvaló mentességet biztosítani az 1186/2009/EK rendelet 74. cikkében meghatározott célokból behozott árukra kivetendő behozatali vámok, valamint a 2009/132/EK irányelv 51. cikkében meghatározott célokból behozott árukra kivetendő héa tekintetében.
                  
               
                     (4)
                  
                  
                     A kérelmező tagállamoknak tájékoztatniuk kell a Bizottságot a COVID-19-járvány okozta hatások leküzdésére behozatalivám- és héamentesen importált áruk jellegéről és mennyiségéről, továbbá a szóban forgó áruk szétosztására vagy rendelkezésre bocsátására feljogosított szervezetekről, illetve az áruk járvány hatásaival szembeni fellépéstől eltérő célú felhasználásának megakadályozása céljából hozott intézkedésekről. A kérelmező tagállamoknak biztosítaniuk kell, hogy a szóban forgó vám- és héamentességet a vám- és héajogszabályokkal összhangban helyesen alkalmazzák, valamint gondoskodniuk kell a csalás, az adókijátszás, az adókikerülés és a visszaélések megelőzéséről.
                  
               
                     (5)
                  
                  
                     Figyelembe véve azokat a rendkívüli kihívásokat, amelyekkel a kérelmező tagállamok szembesülnek, a behozatalivám- és héamentességet a 2022. január 1. utáni behozatalokra is biztosítani kell. A mentességnek 2022. június 30-ig kell hatályban maradnia.
                  
               
                     (6)
                  
                  
                     Az 1186/2009/EK rendelet 76. cikkének első bekezdésében és a 2009/132/EK irányelv 53. cikkének első bekezdésében foglaltaknak megfelelően a Bizottság 2021. december 3-án konzultált a tagállamokkal,
                  
               ELFOGADTA EZT A HATÁROZATOT:
         
            1. cikk
            
               (1)   Az áruk az 1186/2009/EK rendelet 2. cikke (1) bekezdésének a) pontja értelmében vett behozatali vámoktól és a 2009/132/EK irányelv 2. cikke (1) bekezdésének a) pontja értelmében vett behozatalra kivetett hozzáadottérték-adótól mentesen behozhatók, amennyiben teljesülnek az alábbi feltételek:
               
                           a)
                        
                        
                           az áruk az alábbi felhasználási célok egyikét szolgálják:
                           
                                       i.
                                    
                                    
                                       a c) pontban említett szervek és szervezetek által a Covid19-járványnak vagy a járvány veszélyének kitett, illetve a Covid19-járvány leküzdésében részt vevő személyek részére ingyenesen kiosztásra kerülnek;
                                    
                                 
                                       ii.
                                    
                                    
                                       a Covid19-járványnak vagy a járvány veszélyének kitett, illetve a járvány leküzdésében részt vevő személyek részére ingyenesen rendelkezésére bocsátják, de az áruk a c) pontban említett szervek és szervezetek tulajdonában maradnak;
                                    
                                 
                     
                           b)
                        
                        
                           az áruk eleget tesznek az 1186/2009/EK rendelet 75., 78., 79. és 80. cikkében, valamint a 2009/132/EK irányelv 52., 55., 56. és 57. cikkében meghatározott feltételeknek;
                        
                     
                           c)
                        
                        
                           az áruk szabad forgalomba bocsátás céljából állami szervezetek – ideértve az állami szerveket, közintézményeket és egyéb közjogi intézményeket – vagy a tagállamok illetékes hatóságai által jóváhagyott szervezetek által vagy érdekében kerülnek behozatalra.
                        
                     
            
               (2)   Az áruk akkor is az 1186/2009/EK rendelet 2. cikke (1) bekezdésének a) pontja értelmében vett behozatali vámoktól mentesen és a 2009/132/EK irányelv 2. cikke (1) bekezdésének a) pontja értelmében vett behozatalra kivetett hozzáadottérték-adótól mentesen kerülnek behozatalra, ha azokat szabad forgalomba bocsátás céljából katasztrófaelhárító szervezetek által vagy érdekében hozzák be a Covid19-járványnak vagy a járvány veszélyének kitett, illetve a járvány leküzdésében részt vevő személyek részére biztosított katasztrófasegély nyújtásának időszakában felmerülő szükségleteik kielégítése céljából.
            
         
         
            2. cikk
            A tagállamok havonta, a jelentéstételi hónapot követő hónap tizenötödik napján közlik a Bizottsággal az 1. cikk alapján behozatalivám- és héamentesen importált áruk jellegére és mennyiségére vonatkozó információkat.
            A tagállamok legkésőbb 2022. október 31-ig közlik a Bizottsággal a következő információkat:
            
                        a)
                     
                     
                        az 1. cikk (1) bekezdésének c) pontjában említett, a tagállamok illetékes hatóságai által jóváhagyott szervezetek jegyzéke;
                     
                  
                        b)
                     
                     
                        az 1. cikk alapján behozatalivám- és héamentesen importált áruk mennyiségére és jellegére vonatkozó összesített információk;
                     
                  
                        c)
                     
                     
                        az e határozat hatálya alá tartozó áruk vonatkozásában az 1186/2009/EK rendelet 78., 79. és 80. cikkének, valamint a 2009/132/EK irányelv 55., 56. és 57. cikkének való megfelelés biztosítása érdekében hozott intézkedések.
                     
                  
         
            3. cikk
            Az 1. cikk az Ausztriába, Belgiumba, Bulgáriába, Csehországba, Dániába, Észtországba, Finnországba, Görögországba, Horvátországba, Hollandiába, Írországba, Lengyelországba, Lettországba, Luxemburgba, Magyarországra, Németországba, Olaszországba, Máltára, Portugáliába, Romániába, Spanyolországba, Svédországba és Szlovéniába irányuló behozatalokra alkalmazandó a 2022. január 1-jétől 2022. június 30-ig tartó időszakban.
         
         
            4. cikk
            E határozat címzettje a Belga Királyság, a Bolgár Köztársaság, a Cseh Köztársaság, a Dán Királyság, a Németországi Szövetségi Köztársaság, az Észt Köztársaság, Írország, a Görög Köztársaság, a Spanyol Királyság, a Horvát Köztársaság, az Olasz Köztársaság, a Lett Köztársaság, a Lengyel Köztársaság, a Luxemburgi Nagyhercegség, Magyarország, a Máltai Köztársaság, a Holland Királyság, az Osztrák Köztársaság, a Portugál Köztársaság, Románia, a Szlovén Köztársaság, a Finn Köztársaság és a Svéd Királyság.
            Ezt a határozatot 2022. január 1-jétől kell alkalmazni.
         
         
            Kelt Brüsszelben, 2021. december 22-én.
            
               
                  a Bizottság részéről
               
               Paolo GENTILONI
               
                  a Bizottság tagja
               
            
         
         
            (1)  HL L 292., 2009.11.10., 5. o.
         
         
            (2)  HL L 324., 2009.12.10., 23. o.
         
         
            (3)  A Bizottság (EU) 2020/491 határozata (2020. április 3.) a 2020-as COVID-19-járvány hatásaival szembeni fellépéshez szükséges áruk behozatalivám- és hozzáadottértékadó-mentességéről (HL L 103., 2020.4.3., 1. o.).